EEN - Hrvatska

CRED 2025, konferencija poslovne informatike u Zagrebu
2025-11-13 | Wespa Business & Lounge, Radnička cesta 50, Zagreb
Pridružite nam se na CRED 2025 u četvrtak, 13. studenog u Zagrebu i otkrijte kako CRM, RPA, ERP i Data & AI mogu unaprijediti vaše poslovanje, uz predavanja, panele, demonstracije softvera i networking s liderima i stručnjacima. Konferencija se održava u prostorijama Wespa Business & Lounge na adresi Radnička cesta 50.
Konferencija spaja četiri ključna segmenta poslovne informatike:

CRM – upravljanje odnosima s klijentima
RPA – automatizacija rutinskih procesa
ERP – upravljanje cjelokupnim poslovanjem
Data & AI – analitika i inteligentna optimizacija poslovanja

Bilo da radite u IT-u, digitalnoj transformaciji, softverskom razvoju ili poslovnom upravljanju, CRED 2025 je konferencija koju ne smijete propustiti. Očekujte inspirativna predavanja, panele, demonstracije softvera, minglanje i praktična znanja koja možete odmah primijeniti u svom poslovanju.
CRED 2025 se organizira uz podršku Grada Zagreba, srca inovacija i poslovne budućnosti.
Zabilježite datum. Umrežite se s liderima. Iskusite najnovije inovacije na konferenciji CRED 2025.
Ukratko

Događaj: CRED 2025: Konferencija poslovne informatike
Datum: 13. studenoga 2025. od 9:00 sati
Mjesto: Wespa Business & Lounge, konferencijska sala Green Gold Premium, Radnička cesta 50, Zagreb
Sektor: IT I digitalne industrije, razvoj softvera i poslovno upravljanje
Poveznica: CRED 2025: Konferencija poslovne informatike

Seminar: Procjena vrijednosti poduzeća
2025-11-13 | STEP RI, Ul. Radmile Matejčić 1, Rijeka, Hrvatska
Četvrtak, 13. studeni 2025. od 10:00 do 12:30 sati
Procjena vrijednosti poduzeća više nije tema rezervirana samo za velike korporacije i investitore. Bez obzira na to planirate li prodaju, prijenos vlasništva, povlačenje iz operativne uloge ili ulazak u novu fazu rasta i investiranja – poznavanje vrijednosti poduzeća ključan je alat za donošenje informiranih i sigurnih odluka.
Sve veći broj malih i srednjih poduzetnika suočava se s pitanjima nasljeđivanja, izlaska iz vlasništva, ulaska investitora ili strateškog partnera – ili jednostavno želi bolje razumjeti stvarnu tržišnu vrijednost onoga što je godinama gradio.
Seminar se fokusira na procjenu vrijednosti poduzeća iz perspektive malih i srednjih poduzetnika. Sudionici će dobiti pregled osnovnih metoda i pristupa procjeni vrijednosti, upoznati se s najčešćim izazovima i pogreškama u praksi te dobiti konkretne smjernice za prodaju, vlasničku tranziciju ili privlačenje investitora. Govorit će se o situacijama u kojima vlasnik ne želi ili ne može osigurati nasljednika pa razmišlja o prodaji, kao i o slučajevima prodaje startupa ili udjela u poduzeću.
Seminar uključuje i osnovne pravne i porezne aspekte vezane uz procjenu vrijednosti, što će sudionicima pomoći steći temeljna znanja i sigurnost u donošenju poslovnih odluka vezanih uz prodaju, kupnju ili restrukturiranje poduzeća.
Seminar je namijenjen malim i srednjim poduzetnicima, startup osnivačima, menadžerima, vlasnicima poduzeća koji razmišljaju o prodaji, prijenosu vlasništva ili investiranju.
Više informacija pronađite OVDJE.

Rebuild Ukraine Matchmaking u Varšavi
2025-11-13 - 2025-11-14 | Varšava, Poljska, Varšava, Poland
Pozivamo hrvatske tvrtke da sudjeluju na Rebuild Ukraine Matchmaking koji će se održati 13. i 14. studenoga 2025. u Varšavi u Poljskoj, Expo XXI.
Događaj je organiziran u suradnji s Enterprise Europe Network uz podršku Europske komisije i omogućuje idealnu priliku za hrvatske mala i srednje tvrtke, proizvođače, dobavljače, investitore i pružatelje usluga koji žele iskoristiti rekonstrukciju i obnovu u Ukrajini kao platformu za novu suradnju.
Teme
Sektori i rješenja koja se traže:

materijali za graditeljstvo i inženjerske usluge
tradicionalna i obnovljiva energetska rješenja
financiranje i investicije za velike projekte obnove
telekomunikacijska i IT infrastruktura
transport, logistika i rehabilitacija prometnih sustava
digitalne tehnologije, AI i automatizacija
strojarstvo, industrijska oprema, komponente za kritičnu infrastrukturu
dual-use i strateške tehnologije za civilnu obnovu.

Kako sudjelovati
Registrirajte se putem poveznice u nastavku.
Na platformi kreirajte profil koji jasno opisuje vašu ponudu i što tražite, što je važno za ugovaranje sastanaka.
Pretražite druge sudionike, pošaljite zahtjeve za sastanke oči u oči (onsite ili online) i zakažite ih unaprijed.
Pripremite se da maksimalno iskoristite vrijeme u Varšavi vezano za sastanke, nove kontakte, konkretne prilike.
Vaučeri
Događaj je uvršten na popis gospodarskih susreta za koje Hrvatska agencija za malo gospodarstvo, inovacije i investicije pokriva troškove sudjelovanja, puta i smještaja. Poduzetnici mogu ostvariti vaučer za poslovne susrete u sklopu događaja Rebuild Ukraine u iznosu od 700 eura za odlazak u Varšavu.
Za dodatne informacije možete se obratiti i na adresu een@hamagbicro.hr.
Ukratko

Događaj: Rebuild Ukraine Matchmaking na Expo XXI
Datum: 13.–14. studenoga 2025.
Mjesto: Expo XXI, ul. Prądzyńskiego 12/14, 01-222 Varšava, Poljska
Sektori: građevinarstvo i inženjering, energetski sektor (tradicionalna i obnovljiva energija), financiranje i investicije, IT i telekomunikacije, transport i logistika, industrijska oprema i strojarstvo, digitalne tehnologije i automatizacija, dual-use tehnologije za civilnu obnovu
Sudjelovanje: uz obaveznu registraciju putem platforme b2match (moguće onsite i online sudjelovanje)
Poveznica za događaj: Rebuild Ukraine Matchmaking Platform
Poveznica za vaučere: Ažurirana lista događanja

Stvaraj održive ideje: BUDI UZOR® 2025. i Poduzetnička akademija
2025-11-28 | Ekonomski fakultet u Osijeku, Trg Ljudevita Gaja 7, Osijek, Hrvatska, 31000
Već dugi niz godina Osijek je domaćin natjecanja u pisanju poslovnih planova i generiranju inovativnih poslovnih ideja. U organizaciji TERA Tehnopolis 28.11.2025. u 10 sati na Ekonomskom fakultetu u Osijeku održava se 21. Natjecanje u pisanju poslovnih planova BUDI UZOR® i Poduzetnička akademija – program koji okuplja učenike, studente, poduzetnike i stručnjake željne pomicanja granica i stvaranja promjena. Na mrežnim stranicama Tere Tehnopolis učenicima i studentima su dostupne detaljne upute za prijavu i sudjelovanje, čime se osigurava da svatko tko ima ideju, dobiva priliku razviti je uz podršku stručnjaka.
Program počinje svečanim pozdravom i uvodnom prezentacijom. Zatim slijedi finale Natjecanja u pisanju poslovnih planova BUDI UZOR® 2025. na kojem mladi sudionici predstavljaju svoje ideje pred stručnim žirijem i publikom. Natjecatelji su prethodno prošli faze edukacija i mentoriranja uz stručnjake iz Tere Tehnopolis, učeći kako svoje ideje pretvoriti u održive poslovne projekte.
Ovo natjecanje već dva desetljeća potiče mlade na poduzetno razmišljanje, istraživanje tržišta i razvijanje konkretnih projekata koji mogu postati stvarni poslovi. Poseban naglasak stavlja se na inovativnost i društvenu odgovornost – jer poduzetništvo danas nije samo posao, nego i doprinos zajednici.
Poduzetnička akademija – Panel rasprava: znanje iz prakse
Paralelno s natjecanjem održava se Poduzetnička akademija, edukativni program koji okuplja predavače iz akademskog i poslovnog svijeta. Kroz interaktivni panel, sudionici će čuti više o održivom poslovanju te novim trendovima koji mijenjaju poslovne procese. Akademija je namijenjena mladima koji tek ulaze u svijet poduzetništva, kao i ostalima koji žele čuti više o održivosti poslovanja i utjecaju umjetne inteligencije.
Tema panela SustAIn usmjerena je na izazove i prilike koje poduzetnici susreću – od prvih koraka i pogrešaka, do trenutka kada ideja preraste u uspješan projekt.
Kroz zanimljive razgovore panelista i doprinos svakog sudionika, panel je inspiracija i mjesto dijaloga: sudionici dijele osobna iskustva i stečena znanja, te odgovaraju na pitanja publike. Takva otvorena razmjena znanja potiče novu generaciju poduzetnika da vjeruju u svoje ideje i pronađu hrabrost za djelovanje. Svi zainteresirani mogu sudjelovati na akademiji kao slušatelji, dovoljno je ispuniti prijavni obrazac na ovom linku. Prijave su otvorene do 21. studenog.
Program završava dodjelom brojnih vrijednih nagrada i networkingom, koji svake godine donese nova poznanstva i suradnje. Upravo taj trenutak – kad se studenti, poduzetnici i mentori povežu – najbolje pokazuje smisao cijelog projekta: stvoriti zajednicu ljudi koji vjeruju u snagu ideja.
BUDI UZOR® nije samo događaj, nego mentorski program koji već godinama gradi kulturu inovativnosti i poduzetnosti. U svijetu koji se brzo mijenja, upravo su ovakve inicijative ključne za stvaranje budućnosti u kojoj ideje postaju rješenja, a mladi – pokretači promjena.

Horizons of Innovations, forum za suradnju na istraživačkim projektima EU u Novom Sadu
2025-12-02 | Naučno-tehnološki park Novi Sad, Fruškogorska 1, Novi Sad, Serbia
Istraživačka, inovacijska i poduzetnička zajednica pozvana je na „Horizons of Innovations – EU Research Collaboration Forum“, međunarodni forum koji će se održati 2. prosinca 2025. u Naučno-tehnološkom parku Novi Sad.
Događaj okuplja dionike iz cijele Europe – istraživače, startupove, male i srednje tvrtke, javne institucije i organizacije koje podržavaju znanstveno-tehnološki razvoj.
Zašto sudjelovati
Forum pruža priliku za uspostavu znanstveno-poslovnih veza, razmjenu znanja i zajednički razvoj inovativnih projekata financiranih kroz programe Europske unije. Sudionici će imati priliku sudjelovati u inspirativnim keynote predavanjima, panelima i interaktivnim sesijama te zakazati sastanke 1-na-1, među kojima su R2R za akademsku suradnju, B2R za poslovno-akademsku suradnju i B2B za poslovnu suradnju.
Istraživačko-poslovni sastanci zakazuju se putem platforme b2match.
Kako se uključiti
Registracija je besplatna. Prijaviti se možete putem online platforme najkasnije do 20. studenog 2025., a raspored sastanaka potrebno je zakazati do 24. studenog 2025. Broj sudionika je ograničen, stoga preporučujemo pravovremenu prijavu.
Poveznica za događaj je www.b2match.com/e/horizons-of-innovations.
Za mala i srednja poduzeća, startupe i istraživače, sudjelovanje na ovom forumu predstavlja izvanrednu priliku za internacionalizaciju, uspostavu novih partnerstava i jačanje inovacijskog potencijala kroz konkretan feedback i suradnju s relevantnim akterima iz regije.
Ukratko

Događaj: Horizons of Innovations – EU Research Collaboration Forum
Datum: 2. prosinca 2025.
Mjesto: Naučno-tehnološki park Novi Sad, Fruškogorska 1, Novi Sad, Vojvodina, Srbija
Sektori: svi vezani za istraživanje i razvoj, inovacije, transfer tehnologije, EU projekte
Sudjelovanje: besplatno, uz obaveznu registraciju putem b2match platforme
Poveznica za događaj: b2match.com/e/horizons-of-innovations

Circular DigiBuild: Predstavljanje nacrta regionalne Strategije za digitalne inovacije u kružnoj gradnji
2025-12-04
U četvrtak 4. prosinca 2025. godine s početkom u 14:30 sati održat će se online sastanak hrvatske Regionalne višedioničke skupine (Regional multi-stakeholder group – RMSG) u okviru projekta Circular DigiBuild.
Hrvatski partneri na projektu – TERA Tehnopolis i Inovacijski centar Nikola Tesla, sudionicima će predstaviti nacrt regionalne Strategije za digitalne inovacije u kružnoj gradnji (2030 Danube Region Digital Innovation Strategy for Circular Construction) te aktualne novosti u provedbi projekta.
Strategija ima za cilj pozicionirati dunavsku regiju kao lidera u kružnim i digitalnim građevinskim praksama, potičući održivi gospodarski rast, okolišnu otpornost i društvenu dobrobit te olakšati suradnju, razmjenu znanja i usvajanje inovativnih rješenja među dionicima u dunavskoj regiji kako bi se građevinski sektor transformirao prema kružnom gospodarstvu.
Na sastanku će se također predstaviti transnacionalni klaster CiDiCon, koji će okupljati znanstvene organizacije, inovacijske agente, tvrtke iz građevinarstva, startupove, znanstvene parkove i ostale subjekte usmjerene na kružno gospodarstvo, kao i digitalna Platforma za kružnu i digitalnu gradnju, koja će služiti povezivanju partnera, dijeljenju resursa i znanja, te pomoći razvoju održivog poslovanja u građevinskom sektoru kroz inovativna rješenja kružnog gospodarstva.
Inovacijski centar Nikola Tesla predstavit će napredak u provedbi pilot projekta u sklopu projektnih aktivnosti, nakon čega će uslijediti rasprava i pitanja sudionika.
Projekt Circular DigiBuild je pokrenut na temelju izazova u građevinarstvu u dunavskoj regiji. Građevinarstvo stvara puno otpada i koristi puno resursa, a sporo usvaja principe kružnog gospodarstva zbog nesklonosti rizicima. Projektom, u kojem sudjeluje 18 partnera iz zemalja dunavske regije, želi se potaknuti korištenje digitalnih rješenja i usvajanje principa kružnog gospodarstva u ovom sektoru.
Sastanak je otvoren za sve zainteresirane. Ako želite sudjelovati na sastanku, javite nam se na projekti@tera.hr, telefonom na 031/251-015, osobno na adresu Trg Ljudevita Gaja 6, 31000 Osijek ili putem naše kontakt forme.
Projekt je sufinanciran iz Europskog fonda za regionalni razvoj kroz Program transnacionalne suradnje dunavske regije.

Eurostars Train the Trainers: Poziv na radionicu za poslovne savjetnike
2025-12-05 | Regionalni centar za razvoj poduzetničkih kompetencija za zemlje jugoistočne Europe (SEECEL), Ul. Radoslava Cimermana 88, Zagreb, Hrvatska, 10000
Hrvatska agencija za malo gospodarstvo, inovacije i investicije poziva poslovne savjetnike i sve zainteresirane na radionicu Eurostars Train the Trainers koja će se održati u petak, 5. prosinca 2025. u Zagrebu. Radionica se provodi u okviru Istraživačkog programa Hrvatska, koji se financira iz Drugog švicarskog doprinosa odabranim članicama EU za smanjenje ekonomskih i socijalnih nejednakosti.
Pozivamo poslovne savjetnike i konzultantske tvrtke, kao i ostale zainteresirane koji rade s mikro, malim i srednjim poduzećima u području istraživanja, razvoja i inovacija, a željeli bi saznati više ili produbiti znanje o programu Eurostars te dobiti smjernice za uspješnu prijavu projektnog prijedloga iz prve ruke.
U suradnji s partnerima iz Švicarske Konfederacije, radionicu vodi g. Fabian Käser, stručnjak s dugogodišnjim iskustvom u mentoriranju poduzetnika i uspješnim prijavama te provedbi Eurostars projekata.

TERMIN: petak, 5. prosinca 2025. s početkom u 9:00 sati
LOKACIJA: Regionalni centar za razvoj poduzetničkih kompetencija za zemlje jugoistočne Europe (SEECEL) Ul. Radoslava Cimermana 88, 10000, Zagreb
RADNI JEZICI: hrvatski i engleski
REGISTRACIJA: do 28. studenoga 2025. zaključno do kraja dana

Eurostars je program za istraživanje i razvoj namijenjen malim i srednjim trgovačkim društvima putem kojega hrvatske tvrtke mogu dobiti do 200.000 eura bespovratnih sredstava. Osnovni kriterij je međunarodno partnerstvo, a u projektu trebaju sudjelovati najmanje dva partnera iz različitih zemlja članica Eureka mreže. Sve informacije o prijavi u program Eurostars mogu se pronaći na mrežnim stranicama Agencije.
Eurostars je dio Europskog partnerstva za inovativna mala i srednja poduzeća koje sufinancira Europska unija kroz Obzor Europa.
Kako bi potaknula sudjelovanje hrvatskih prijavitelja u programu Eurostars HAMAG-BICRO redovno objavljuje program vaučera za usluge stručnjaka za pomoć u pripremi projektne prijave. Navedeni program omogućuje malim i srednjim tvrtkama financiranje poslovnih savjetnika. Program se financira u okviru Istraživačkog programa Hrvatska iz Drugog švicarskog doprinosa. Tzv. pretprijave objavljuju se prije objave svakog poziva za dostavu projektnih prijedloga, u sklopu programa Eurostars dva puta godišnje. Sljedeći, s rokom u proljeće 2026. bit će objavljen u siječnju.
Više o pretprijavama za poziv s rokom u proljeće 2026. sudionicima će biti prezentirano na radionici.
Poziv za sudjelovanjem na radionici stoga je prvenstveno namijenjen poslovnim savjetnicima i konzultantskim tvrtkama registriranim u djelatnosti „savjetovanje u vezi s poslovanjem i ostalim upravljanjem“ (prema NKD 2025. 70200 M Stručne, znanstvene i tehničke djelatnosti), ali je otvoren i ostalim zaineresiranim stranama.
Prednost će imati podnositelji koji su sudjelovali u pripremi projekata vezanih uz istraživanje, razvoj i inovacije, osobito međunarodnih projekata financiranih iz programa EU kao Obzor Europa (što uključuje i Eurostars), Interreg, Erasmus+, Life, Digital Europe, i sl. ili barem iskustvo vezano uz IRI programe iz Agencije. Prijave bez navedenog iskustva također se razmatraju, ali uz niži prioritet.
Prijave na radionicu podnose se online putem sljedeće poveznice: https://forms.gle/CcARqz91j2PjBjRs9
Sudjelovanje je besplatno, ali je broj sudionika ograničen na 15, s obzirom na interaktivan karakter radionice.
Program radionice je dostupan ovdje.
Uz edukaciju hrvatskih sudionika i poticanje sudjelovanja u istraživanju, razvoju i inovacijama, svrha radionice je njegovati švicarsko-hrvatsku poslovnu suradnju. Prema izvještaju European Innovation Scoreboard za 2025. Švicarska je najinovativnija zemlja u Europi.

FINNO 2025 WEBINAR
2025-12-16 10:00 - 11:30 (Europe/Zagreb)
Stvaranje sinergija između EEN-a i EIT-a
Makedonski konzorcij Enterprise Europe Network North Macedonia (EENOMA) organizira FINNO online webinar posvećen jačanju suradnje između Enterprise Europe Networka (EEN) i Europskog instituta za inovacije i tehnologiju (EIT).
Webinar je namijenjen malim i srednjim poduzećima, poduzetnicima, start-upovima, scale-upovima, industriji i akademskoj zajednici, s ciljem predstavljanja dostupnih aktivnosti, mogućnosti suradnje te aktualnih i budućih poziva unutar EIT ekosustava.
Osnovne informacije

Datum: 16. prosinca 2025.
Vrijeme: 10:00 – 11:30
Način održavanja: online
Radni jezik: engleski

👉 Prijava na webinar: OVDJE
(rok za prijavu: 15. prosinca 2025.)
O webinaru
Suradnja između EEN-a i EIT-a temelji se na njihovim komplementarnim ulogama u poticanju inovacija, poduzetništva i gospodarskog rasta unutar Europske unije. Zajedničkim djelovanjem moguće je dodatno ojačati europski inovacijski ekosustav, osobito u segmentu malih i srednjih poduzeća.
Poseban naglasak stavlja se na:

jačanje povezanosti između EIT KIC-ova i usluga Enterprise Europe Networka
predstavljanje aktivnosti EIT Manufacturing, EIT Food i EIT Raw Materials
širenje regionalnog dosega i veće uključivanje MSP-ova u EIT aktivnosti

Ciljevi suradnje EEN-a i EIT-a

povećanje inovativnosti i konkurentnosti europskih poduzeća, s posebnim naglaskom na MSP-ove
poticanje prijenosa znanja i tehnologije između MSP-ova, start-upova, scale-upova te drugih javnih i privatnih dionika
podrška razvoju i skaliranju poslovanja te izlasku na tržišta država članica EU i međunarodna tržišta
poticanje održivog rasta i primjene održivih praksi u poslovanju i inovacijama

Program webinara
Ponedjeljak, 16. prosinca 2025.
10:00 – 10:10
Predstavljanje mogućnosti unutar Enterprise Europe Networka
Viktor Stojmanovski, Sveučilište sv. Ćirila i Metoda u Skoplju, EENOMA
10:10 – 10:30
Pregled Europskog instituta za inovacije i tehnologiju (EIT) i uloga EIT Community Hubova
Aleksandar Stamboliev, EIT Community Officer, Sjeverna Makedonija
10:30 – 10:40
EIT Manufacturing i povezane mogućnosti
Marija Šušić, savjetnica za inovacije i poduzetništvo
10:40 – 10:50
EIT Food i povezane mogućnosti
Todo Terzić, voditelj Odjela za hranu i poljoprivredu
10:50 – 11:10
Mogućnosti unutar EIT Raw Materials
Urša Šolc, EIT Raw Materials RIS Hub Adria
11:10 – 11:30
Pitanja i odgovori

ONEX Connect 2025
2025-12-17 | Banski dvor, Banja Luka, Bosnia and Herzegovina
ONEX Connect 2025 – regionalni forum koji okuplja vodeće stručnjake, inovatore, poduzetnike i predstavnike institucija iz zemalja Zapadnog Balkana i Europske unije, s ciljem jačanja regionalne suradnje i poticanja konkurentnosti malih i srednjih poduzeća.
Događaj se organizira u suradnji s institucijama Europske mreže poduzetništva (EEN) iz zemalja Zapadnog Balkana, čime postaje ključno središte povezivanja inovacijskih, digitalnih i poslovnih ekosustava regije.
Ovogodišnji ONEX Connect 2025 stavlja naglasak na:

digitalnu transformaciju
održive inovacije
međunarodna partnerstva i pristup tržištu Europske unije

Program obuhvaća izlaganja vodećih stručnjaka, panel rasprave, tematske radionice i B2B poslovne susrete putem EEN platforme, uz sudjelovanje partnera i organizacija iz više od deset zemalja.
Bilo da želite proširiti svoju poslovnu mrežu, pronaći tehnološkog partnera, predstaviti vlastito rješenje ili istražiti nove mogućnosti suradnje u regiji – ONEX Connect 2025 je pravo mjesto za vas.
Registrirate svoje sudjelovanje na događanju u Banja Luci, 17. prosinca 2025. godine!
Detaljan program događaja: OVDJE

CIMIx 2026 u Beču, međunarodni forum za kreativne industrije
2026-01-27 - 2026-01-29 | Beč, Austria, Beč, Austria
Pozivamo sve stručnjake, poduzetnike, kreativce i inovativne tvrtke iz Hrvatske na CIMIx 2026 – The Transformation Edition, međunarodnu konferenciju i matchmaking događaj koji se održava od 27. – 29. siječnja 2026. u Beču, Austrija, u organizaciji Advantage Austrije.
CIMIx povezuje kreativne industrije s poslovnim sektorom kako bi se potaknula interdisciplinarna suradnja, razvoj inovativnih strategija i međunarodno umrežavanje s partnerima iz cijelog svijeta.
Tijekom tri dana sudionici će moći sudjelovati na predavanjima, panel raspravama, radionicama, B2B matchmaking sesijama, kao i posebnim tematskim programima usmjerenima na transformaciju poslovanja kroz kreativne pristupe. Program obuhvaća teme poput financiranja kreativnih ideja, strategija poslovne transformacije, stvaranja suradnji između kreativnih i industrijskih sektora te mogućnosti rasta kroz live evente i kulturne projekte.
Osim u Beču, organizirano je i online sudjelovanje s mogućnošću dogovaranja individualnih virtualnih sastanaka, u slučaju da niste u mogućnosti putovati.
CIMIx okuplja širok spektar profesionalaca, od stručnjaka iz filma, glazbe, dizajna i medija do predstavnika industrije i poslovnih službi koji traže nove načine inovacije i održivog rasta.
Više informacija i prijave: www.cimix.at
Ne propustite priliku za međunarodno umrežavanje, inspirativno učenje i stvaranje partnerstava koja mogu unaprijediti vaš poslovni i kreativni razvoj.
Za više informacija i mogućnost ostvarenja vaučera za odlazak na događaj možete se obratiti našim savjetnicima iz Hrvatske agencije za malo gospodarstvo, inovacije i investicije. Adresa e-pošte je een@hamagbicro.hr.
Ukratko

Događaj: CIMIx 2026 – The Transformation Edition
Datum: 27. – 29. siječnja 2026.
Mjesto: Beč, Austrija (Wiedner Hauptstraße 63)
Sektori: kreativne industrije, film, glazba, dizajn, igre, moda, arhitektura, mediji, kreativne tehnologije i poslovna transformacija
Sudjelovanje: besplatno (uz registraciju i mogućnost sudjelovanja i online)
Poveznica za događaj: www.cimix.at

Svemirska misija u Japanu
2026-01-27 - 2026-01-30 | Tokio, Japan, Tokio, Japan
Centar za industrijsku suradnju EU-Japan najavljuje svoju drugu svemirsku misiju u Japanu, s ciljem jačanja poslovne i tehnološke suradnje između europskih i japanskih organizacija u području zrakoplovno-svemirske industrije.
Misija će se održati uz međunarodni sajam International Space Industry Exhibition (ISIEX) u Tokiju od 27. – 30. siječnja 2026. Odabranim sudionicima omogućit će izlaganje na zajedničkom štandu pod okriljem Centra za industrijsku suradnju EU-Japan.
Više o sajmu možete pronaći na sljedećoj adresi: https://biz.nikkan.co.jp/eve/isiex.
U nastavku donosimo ključne informacije o događaju, uključujući razloge za sudjelovanje, uvjete za prijavu te mogućnosti subvencioniranja troškova.
Zašto sudjelovati
Za europske poduzetnike prednosti sudjelovanja u misiji uključuju:

priliku za ulazak na japansko tržište i razvoj dugoročnih partnerstava
povezivanje s japanskim istraživačkim institucijama, industrijom i klasterima
povećanje inovacijskog kapaciteta i globalne konkurentnosti
promociju rješenja i tehnologija kroz zajednički EU štand.

Tko se može prijaviti
Misija je namijenjena malim i srednjim poduzećima iz EU i klasterima koji djeluju u sljedećim područjima:

istraživanje i razvoj vezan uz Mjesec i duboki svemir
proizvodnja raketa i infrastruktura za lansiranje
proizvodnja satelita i komunikacijske opreme te njihova primjena
usluge i tehnologije u orbiti
sustavi za podršku životu u svemiru (odjeća, hrana, stanovanje)
druge usluge vezane uz svemirsku industriju.

Subvencija troškova
Centar pokriva troškove kotizacije za sajam i operativne troškove štanda. Sudionici snose troškove putovanja, smještaja i boravka.
Detalji i prijave dostupni su na poveznici: https://www.eu-japan.eu/events/space-mission
Kroz gospodarsku misiju hrvatskim poduzetnicima i klasterima pruža se prilika da ostvare međunarodnu vidljivost, pronađu nove poslovne i tehnološke partnere u Japanu te doprinesu razvoju europske svemirske industrije.
Sažetak

Događaj: Gospodarska svemirska misija u Japanu
Datum: 27. – 30. siječnja 2026.
Mjesto: Tokyo Big Sight, East Hall, Tokio, Japan
Sektor: zrakoplovno-svemirska industrija
Poveznica: Space Business Mission in Japan
Rok za prijavu: 4. listopada 2025.

Seminari o prekograničnom pružanju usluga u zemljama EU
2026-01-28 - 2026-02-12
Online Seminari o prekograničnom pružanju usluga u Austriju, Italiju, Njemačku, Poljsku, Sloveniju i Španjolsku održat će tijekom siječnja i veljače 2026. godine, putem Zoom platforme u terminu od 9:00 – 12:00 sati prema sljedećem rasporedu:

Austrija i Poljska, 28. siječnja
Italija i Slovenija, 10. veljače
Njemačka i Španjolska, 12. veljače

Na seminarima će vrhunski predavači dati praktične i aktualne informacije o postupku upućivanja radnika u zemlje EU.
Događanja su primarno namijenjena tvrtkama iz područja graditeljstva, ali će biti vrlo korisna i tvrtkama iz drugih sektora koje upućuju radnike radi pružanja prekograničnih usluga u zemlje EU.
Teme seminara:

Osnovni postupci i zakonodavni zahtjevi prilikom upućivanja u zemlje EU
Najčešće pogreške koje poslodavci čine prilikom upućivanja i kako ih izbjeći
Porezni i PDV aspekti prekograničnih usluga
Prezentacija i praktično funkcioniranje fondova: o BUAK (Austrija), SOKA-BAU (Njemačka) i Casse Edili (Italija)
Inspekcije lokacije i sankcije u slučaju nepoštivanja propisa
Preporuke za poslodavce

Jezici seminara: slovenski i engleski (simultani prijevod), dok će se dio seminara o upućivanju radnika u Njemačku (SOKA-BAU) održati na hrvatskom jeziku.
Sudjelovanje na seminarima je besplatno uz obaveznu registraciju putem poveznice ovdje.
Rok za prijavu je najkasnije dan prije samog seminara.
U slučaju potrebe za dodatnim informacijama, osoba za kontakt je gđa. Barbara Jančar (tel.: +386 1 8319810, e-mail: barbara.jancar@ozs.si)
Organizator događanja je Regionalna obrtničko-poduzetnička komora Kamnik, koja je dio Obrtničko-poduzetničke komore Slovenije, članice Europske poduzetničke mreže.

ISE Open Innovation Challenge 2026
2026-02-03 - 2026-02-05 | Barcelona, Španjolska, Barcelona, Spain
Enterprise Europe Network Hrvatska poziva na prijavu sve zainteresirane tvrtke koje mogu ponuditi rješenja za inovacijske inovacijske izazove iz područja kulturnih i kreativnih industrija u okviru ISE Open Innovation Challenge 2026 koji se održava u Barceloni od 3. do 5. veljače 2026..
Integrated Systems Europe (ISE) Open Innovation Challenge 2026 je međunarodno gospodarsko događanje za povezivanje velikih tvrtki, malih i srednjih poduzeća i javnih subjekata (vlasnici izazova) koji traže nove tehnologije i pružatelje rješenja (pružatelje tehnologija).
Izazovi obuhvaćaju područja od audiovizualne produkcije i medija, organizacije sportskih i glazbenih događaja, zdravstvenih usluga, maloprodaje, doma i dizajna, e-učenja i dr. Više o izazovima objavljeno je ovdje.
Sastanci između vlasnika izazova i pružateljima tehnologija mogu se održati fizički na lokaciji održavanja ISE Congressa, online ili oboje:

fizički sastanci održat će se na lokaciji održavanja ISE Congressa u Barceloni od 3. do 5. veljače 2026.
online sastanci održat će se putem platforme b2match od 10. do 17. veljače 2026.

Besplatne ulaznice za ISE Congress bit će osigurane svim sudionicima koji se pridruže ovom događanju s barem jednim zakazanim sastankom na licu mjesta.
Dodatne informacije o događanju, uključujući uvjete sudjelovanja, možete pronaći ovdje.
ISE 2026 OIC organizira Agencija za konkurentnost poduzeća Katalonske vlade Acció, u suradnji s Enterprise Europe Network. Hrvatski konzorcij koji koordinira Hrvatska gospodarska komora podrška je organizatoru.
Vaučeri za Barcelonu
Hrvatska agencija za malo poduzetništvo, inovacije i investicije osigurala je vaučere u iznosu od 800 eura za troškove fizičkog sudjelovanja na izazovu u Barceloni.
Za dodatne informacije o događaju i o vaučerima možete se obratiti u HGK Snježani Posavec na sposavec@hgk.hr ili našim savjetnicima u kulturnim i kreativnim industrijama, Emiliji Stručić iz Tehnološkog parka Varaždin na adresi emilija.strucic@techpark.hr ili Vladimiru Matanu iz HAMAG-BICRO-a na vladimir.matan@hamagbicro.hr.
Ukratko

Događaj: ISE Open Innovation Challenge 2026
Datumi: 3. – 5. veljače (fizički sastanci) i 10. – 12. veljače (online) 2026.
Mjesto: Barcelona Fair Exhibition, Gran Via 2, Catalonia Pavilion, Congress square, Barcelona, Španjolska
Sektori: audiovizualne tehnologije, broadcasting i mediji, kultura i događanja (glazba, sport), zdravstvo i life services, maloprodaja (fashion & beauty), pametni dizajn, e-učenje
Sudjelovanje: besplatno uz registraciju, sudionici s barem jednim fizičkim sastankom dobivaju besplatnu ulaznicu za ISE Congress
Poveznica za događaj: ise-2026-open-innovation-challenge
Poveznica za vaučer: hamagbicro.hr

KETs 2026 EU Brokerage Event, Njemačka
2026-02-04 - 2026-02-05 | Karlsruhe, Njemačka, Karlsruhe, Germany
KETs 2026 EU Brokerage Event međunarodni je događaj posvećen ključnim razvojnim tehnologijama, eng. key enabling technologies ili skraćeno KETs te njihovoj primjeni u industriji. Događaj okuplja poduzeća, istraživačke organizacije, start-upove, klastere i javne institucije s ciljem poticanja suradnje, inovacija i sudjelovanja u europskim istraživačko-razvojnim projektima.
Sudionici će imati priliku sudjelovati u ciljanim B2B sastancima, stručnim prezentacijama i tematskim sesijama usmjerenima na industrijsku transformaciju, digitalizaciju, održivost i napredne proizvodne procese. Poseban naglasak stavljen je na povezivanje industrijskih potreba s istraživačkim i tehnološkim rješenjima, kao i na pripremu suradnji za buduće EU programe financiranja.
Događaj se održava uživo u Karlsruheu u Njemačkoj, uz mogućnost online umrežavanja putem platforme b2match, čime se sudionicima omogućuje fleksibilno i učinkovito međunarodno povezivanje.
Za više informacija i mogućnost ostvarenja vaučera za odlazak na događaj možete se obratiti našim savjetnicima iz Hrvatske agencije za malo gospodarstvo, inovacije i investicije. Adresa e-pošte je een@hamagbicro.hr.
Najvažnije

Događaj: KETs 2026 EU Brokerage Event
Datum: 4. – 5. veljače 2026.
Mjesto: Karlsruhe, Njemačka
Sektori: industrijska proizvodnja, napredni materijali, kružno gospodarstvo, industrije intenzivne energije, sirovine i materijali, baterije i vodik, umjetna inteligencija, IKT
Sudjelovanje: besplatno, uz obaveznu registraciju (broj sudionika uživo je ograničen)
Poveznica: KETs 2026

Seminar: Kako pripremiti prezentaciju proizvoda, tvrtke, ideje ili projekta
2026-02-05 | STEP RI, Ul. Radmile Matejčić 1, Rijeka, Hrvatska
Četvrtak, 5. veljače 2026. od 09:00 do 15:00 sati
Tema prezentacije često je zadana, no način na koji je obrađujemo – nije. Radionica „Kako pripremiti prezentaciju proizvoda, tvrtke, ideje ili projekta“ odgovara na pitanja kako osmisliti kvalitetan sadržaj prezentacije, o čemu i kojim redoslijedom govoriti, kako osmisliti vizuale te kako komunicirati o brojkama.
Već 30 godina prezentacije radimo na isti način i već 30 godina oko 80% svih prezentacija ocjenjujemo kao dosadne i neefikasne. Te iste prezentacije služe nam kao podloga za diskusiju i donošenje odluka, stoga je problem mnogo veći od puke nezanimljivosti; kvaliteta prezentacija direktno utječe na kvalitetu odluka koje se na temelju njih donose. Iako većina smatra da je sadržaj njihovih prezentacija dobar te da im naprosto fali znanja o PowerPointu i prezentacijskim vještinama, istraživanja i iskustvo pokazuju suprotno – „najtanji“ smo upravo u oblikovanju sadržaja. Kvalitetan sadržaj temelj je za ostale elemente dobre prezentacije.
Ovo nije radionica o tome kako prezentirati, već o tome što prezentirati. Ovo nije ni radionica o korištenju PowerPointa, već o tome kako odlučiti što u PowerPoint prezentaciju uopće uključiti.
Kroz igre i mnoštvo primjera iz prakse polaznici će naučiti tehnike i alate koji im mogu pomoći osmisliti vrhunsku prezentaciju o bilo kojoj temi.
Seminar je namijenjen svima koji prezentiraju nešto važno (tvrtku, proizvod, uslugu, projekt) i žele prezentaciju učiniti uspješnom, svakome tko želi naučiti komunicirati zanimljivo, jasno i uvjerljivo te svakome tko prezentacijom želi osvojiti kupce, poslovne partnere, management ili investitore.
Sadržaj edukacije:

Kreiranje koncepta prezentacije
Storytelling principi za poslovne prezentacije
Vizualna komunikacija sadržaja
Kako komunicirati brojke

Autor i predavač
Luka Krejči pomaže ljudima preispitati način na koji dijele svoje ideje, utječu na druge i u konačnici od publike dobiju razumijevanje. Nakon karijere u konzaltingu i telekomunikacijama, 2012. godine pokrenuo je prezentacijsku agenciju Prezentacija (Prezentacija d.o.o.) i odtad održao nekoliko stotina radionica o kreiranju i izvođenju uspješnih prezentacija. Obučava, mentorira i savjetuje individualne klijente, start-upove i velike multinacionalne kompanije kao što su HT, Erste, Heineken, A1, Ericsson Nikola Tesla, INA, Maistra, Nomad Foods, Lidl, Valamar i brojne druge. Objavio je i knjigu „Kuharica prezentacija”, čije je englesko izdanje dostupno na Amazonu.
Prijavite se OVDJE! Rok za prijavu je 4. veljače 2026. do 12 sati ili do popunjavanja mjesta.

Gospodarsko izaslanstvo u Kraljevinu Maroko od 10. do 14. veljače
2026-02-10 - 2026-02-14
Enterprise Europe Network Hrvatska, Hrvatska gospodarska komora i Hrvatska agencija za malo gospodarstvo, inovacije i investicije (HAMAG-BICRO) pozivaju poduzetnike da se pridruže gospodarskoj delegaciji u Maroku od 10. do 14. veljače 2026.
Hrvatska gospodarska komora (HGK) organizira gospodarsko izaslanstvo u suradnji s Glavnom konfederacijom marokanskih poduzeća, Confédération Générale des Entreprises du Maroc.
Tijekom posjeta planiran je gospodarski forum s organiziranim B2B razgovorima, kao i posjeti državnim institucijama, poslovnim subjektima te sajmu solarne tehnologije Solaire Expo Maroc u Casablanci.
Forum i sajam prilika su za uspostavljanje poslovnih veza i predstavljanje ponude hrvatskih tvrtki na sjevernoafričkom tržištu, s posebnim naglaskom na tvrtke koje posluju u području obnovljive energije.
Program delegacije obuhvaća poslovna predstavljanja, sastanke s potencijalnim partnerima i institucijama. Sastav izaslanstva usmjeren je na sektore poljoprivrede, turizma, drvne industrije i energetike. Sudjelovanje je otvoreno i tvrtkama iz drugih sektora zainteresiranim za međunarodnu suradnju i ulazak na nova tržišta.
Preliminarni program posjeta

11. veljače – gospodarski forum i B2B sastanci
12. veljače – posjet Rabatu, sastanci s marokanskim institucijama i tvrtkama
13. veljače – sastanci s marokanskim institucijama i tvrtkama

Program je podložan promjenama, a detaljni program bit će dostupan naknadno. Više informacija i prijave za sudjelovanje možete pronaći na mrežnim stranicama HGK.
Ukoliko ste zainteresirani ispunite prijavni obrazac do utorka, 20. siječnja.
Podršku HGK u sastavljanju delegacije pruža Hrvatska agencija za malo gospodarstvo, inovacije i investicije kroz Enterprise Europe Network.
HAMAG-BICRO dodjeljuje vaučere od 1 tis. € po poduzeću
Svako malo ili srednje poduzeće može ostvariti jedan vaučer za jednog zaposlenika, kojim se mogu pokriti troškovi putovanja, smještaja i/ili kotizacije za sudjelovanje na gospodarskom susretu.
Prije samog odlaska na događanje, sudionici će biti u kontaktu s HAMAG-BICRO-om koji će osigurati detaljne upute za sudjelovanje na događanju i ostalo.
Više informacija o uvjetima i prijavi za vaučer dostupni su na poveznici.
Za dodatne informacije vezane za posjet slobodno se obratite na adresu eoi@hgk.hr, a za informacije vezane za vaučer na een@hamagbicro.hr.
Ukratko

Događaj: Posjet hrvatskog gospodarskog izaslanstva Kraljevini Maroko – gospodarski forum i Solaire Expo Maroc Casablanca
Datum: 10. – 14. veljače 2026.
Mjesto: Casablanca i Rabat, Kraljevina Maroko
Sektori: poljoprivreda, turizam, drvna industrija, energetika (uz mogućnost sudjelovanja i poduzećima iz drugih sektora)
Sudjelovanje: uz prijavu u izaslanstvo moguće financiranje troškova vaučerom
Prijava za izaslanstvo: prijavni obrazac, rok za ispunjavanje do 20. siječnja 2026.
Prijava za vaučer: prijavni obrazac, rok za ispunjavanje do 21. siječnja 2026.

Nacionalni informativni dan programa Obzor Europa
2026-02-18
Hrvatska agencija za malo gospodarstvo, inovacije i investicije, Hrvatska zaklada za znanost i Ministarstvo znanosti, obrazovanja i mladih organiziraju nacionalni informativni dan programa Obzor Europa posvećen Europskom vijeću za inovacije (EIC).
Događanje će se održati 18. veljače 2026. godine, u vremenu od 9:00 do 16:00 sati, na engleskom jeziku, u hibridnom formatu. Informativni dan uživo održava se u zgradi Regionalnog centra za razvoj poduzetničkih kompetencija za zemlje jugoistočne Europe, SEECEL na adresi Radoslava Cimermana 88, Zagreb (Kajzerica) te putem virtualnog prijenosa.
Cilj nacionalnog informativnog dana je informirati, potaknuti i ohrabriti nove potencijalne prijavitelje iz akademskog, kreativnog i tehnološkog sektora na pripremu i prijavu projektnih prijedloga na pozive Europskog vijeća za inovacije, kao i predstaviti Radni program i natječaje EIC-a za 2026. godinu.
Program događanja otvorit će predstavnici Ministarstva znanosti, obrazovanja i mladih, Hrvatske zaklade za znanost i HAMAG-BICRO-a. Sudionicima će se obratiti i predstavnica Europske komisije, koja će predstaviti ključne aspekte rada Europskog vijeća za inovacije te prioritete Radnog programa za 2026. godinu. Program uključuje i panel raspravu o uspješnoj pripremi projektnih prijedloga, uz sudjelovanje članova evaluacijskih panela i dobitnika EIC potpora, koji će podijeliti svoja iskustva i primjere uspješnih projekata.
Osim stjecanja relevantnih informacija o pozivima i procedurama prijave, informativni dan predstavlja i vrijednu priliku za umrežavanje, razmjenu iskustava te pronalazak potencijalnih projektnih partnera.
Access2EIC
Dan ranije, 17. veljače 2026. godine, u sklopu projekta Access2EIC, održat će se trening namijenjen poduzetnicima, s naglaskom na praktične smjernice i najbolje prakse za uspješnu prijavu na EIC Accelerator. Trening će obuhvatiti pripremu kvalitetnog projektnog prijedloga, pitching te predstavljanje EIC Plug-in mehanizma, koji omogućuje brži ulazak u puni postupak prijave za projekte već podržane nacionalnim ili regionalnim programima.
Objava programa događanja te otvaranje prijava za informativni dan i trening očekuje se u prvom tjednu veljače 2026. godine na nacionalnom portalu Obzora Europa: www.obzoreuropa.hr.
Sudjelovanje na oba događanja je besplatno, uz ograničen broj sudionika.
Sažetak

Događaj: Nacionalni informativni dan Programa Obzor Europa i Access2EIC trening za poduzetnike
Datum: informativni dan 18. veljače 2026., trening za poduzetnike 17. veljače 2026.
Mjesto: SEECEL, Radoslava Cimermana 88, Kajzerica, Zagreb i online
Sektori: inovacije, istraživanje i razvoj u poslovnom i akademskom području
Sudjelovanje: besplatno, uz ograničen broj sudionika – registracija obavezna
Poveznica za događaj: više informacija objavljeno je ovdje.

Seminar: Transformacija proizvoda u usluge
2026-02-26 | STEP RI, Ul. Radmile Matejčić 1, Rijeka, Hrvatska
Četvrtak, 26. veljače 2026. od 09:00 do 12:00 sati
Na današnjem tržištu kupci više ne kupuju samo proizvode, već traže rješenja koja im pomažu ostvariti ciljeve i donose jasne rezultate. Poduzeća koja žele ostati konkurentna moraju razumjeti kako od proizvoda stvoriti ponudu koja kupcima donosi veću vrijednost, a njima stabilne i predvidljive prihode.
Sve se više poduzeća okreće servitizaciji, pristupu u kojem se, na temelju postojećih proizvoda koji se već nalaze u ponudi poduzeća, stvaraju dodatne usluge. Tako poduzeća unaprjeđuju svoju ponudu i umjesto samog proizvoda nude ili kombinaciju proizvoda i usluga ili samo uslugu.
Ovakva transformacija podiže vrijednost ponude i omogućuje isporuku konkretnog, željenog rezultata kupcu. Za poduzeće to može značiti više prihoda, manji poslovni rizik, bolju strukturu troškova, učinkovitije korištenje resursa te lakši ulazak na nova tržišta.
Tijekom edukacije polaznici će se upoznati s osnovama servitizacije i metodologijom stvaranja inovativnih usluga na temelju postojećih proizvoda. Poseban naglasak bit će na praktičnom radu i korištenju alata Mapa putovanja kupca (Customer Journey Map), koji omogućuje vizualizaciju i analizu iskustva kupca te otkrivanje područja u kojima se ponuda može unaprijediti.
Polaznici će naučiti kako:

prepoznati stvarne potrebe kupaca,
mapirati cijeli proces kupca od prvog kontakta do željenog ishoda,
identificirati prilike za inovaciju tamo gdje su potrebe važne, a još nezadovoljene,
oblikovati kombinaciju proizvoda i usluga koja donosi diferencijaciju i konkurentsku prednost.

Seminar je namijenjen malim i srednjim poduzećima, članovima uprava, zaposlenicima i osobama zaduženima za razvoj proizvoda i usluga.
Sadržaj edukacije

Osnove servitizacije
Metodologija stvaranja inovativnih usluga na temelju proizvoda
Primjena alata Mapa putovanja kupca

Autor i predavač
Mario Vukelić je diplomirani inženjer logistike i menadžmenta te suradnik na EU projektima u Step Ri znanstveno-tehnologijskom parku Sveučilišta u Rijeci. Radeći na projektima potpore poduzetništvu, primjene novih tehnologija i razvoja usluga u proizvodnim poduzećima stekao je iskustvo praktične primjene alata za razradu ideja, razvoj inovacija i poslovnih modela. Posjeduje i certifikaciju za Servitization Managera koju izdaje Bureau Veritasov Cepas, čime je stekao status savjetnika za proces servitizacije, tj. dizajna i uvođenja novih usluga.
Prijavite se OVDJE.

Horizon Europe TechUp 2026 u Zagrebu 6. ožujka
2026-03-06 | Zagrebački inovacijski centar (ZICER), Zagreb, Hrvatska
Ministarstvo znanosti, obrazovanja i mladih te Agencija za mobilnost i programe Europske unije, u suradnji sa Sveučilišnim računskim centrom (SRCE), organiziraju Nacionalni informativni dan Obzor Europa pod nazivom Horizon Europe TechUp 2026.
Događanje će se održati u fizičkom obliku 6. ožujka 2026., u dvorani Akcelerator Zagrebačkog inovacijskog centra (ZICER) u Zagrebu.
Ciljevi događanja
Informirati potencijalne prijavitelje o otvorenim i nadolazećim natječajima usmjerenima na razvoj inovativnih rješenja u području IKT-a te na jačanje konkurentnosti relevantnih sektora i tehnologija, u sljedećim područjima:

klaster 2 – Kultura, kreativnost i uključivo društvo
Novi europski Bauhaus (NEB Facility – komponenta za istraživanje i inovacije)
klaster 3 – Civilna sigurnost za društvo
klaster 4 – Digitalizacija, Svemir

Predstaviti mogućnosti sudjelovanja u instrumentima Europskog inovacijskog vijeća (EIC).
Potaknuti umrežavanje i pronalazak hrvatskih projektnih partnera za natječaje 2026.
Događanje je namijenjeno organizacijama iz digitalnog i tehnološkog sektora, uključujući tvrtke, mala i srednja poduzeća, start-upove, akademske i istraživačke institucije te druge zainteresirane dionike koji planiraju sudjelovati u natječajima programa Obzor Europa 2026.
Program informativnog dana dostupan je na sljedećoj poveznici.
Prijava za događanje
Sudjelovanje na događanju je besplatno, uz obveznu registraciju* putem poveznice.
Rok za prijavu je 27. veljače 2026. Ljubazno vas molimo da se za sudjelovanje obavezno registrirate do navedenog roka.
U slučaju poteškoća s prijavom, molimo kontaktirajte sljedeću adresu e‑pošte: zana.fakin@ampeu.hr
Zbog ograničenog broja mjesta, registracija ne znači automatsku potvrdu sudjelovanja. Sudionici će o potvrdi sudjelovanja biti obaviješteni e‑poštom najkasnije 2. ožujka.

Online info dan: EU Direktiva o transparentnosti plaća
2026-03-12
12. ožujka 2026. | 14:00 – 15:00 | OnlineMaksimalno 50 sudionikaPrijave se otvaraju 27. veljače 2026.
EU Direktiva o transparentnosti plaća donosi nove obveze za sve poslodavce, uključujući male i srednje poduzetnike. Poslodavci će morati imati jasno definirane kriterije plaća, osigurati transparentnost u oglasima za posao te biti spremni pružiti zaposlenicima informacije o sustavu nagrađivanja.
Na info danu saznat ćete:

na koga se Direktiva odnosi i kada obveze stupaju na snagu
koje su obveze poduzetnika, bez obzira na veličinu
što transparentnost plaća znači u praksi
koje dokumente i kriterije treba imati jasno definirane
kako izbjeći najčešće rizike

Cilj je pružiti praktične smjernice za pravovremenu pripremu i usklađivanje s novim pravilima.
Predavačica: Katarina Pavliša, HR konzultantica s više od 25 godina iskustva u razvoju sustava plaća i organizacijskom dizajnu.
Više informacija i prijave dostupne su na službenoj stranici događanja.

Sustainable Solutions Match 2026
2026-03-16 - 2026-03-27 | Online
Sustainable Solutions Match 2026 je online matchmaking događaj i virtualna platforma za promociju održivih inovacija i rješenja unutar europske ekonomije. Nakon uspješnog prvog izdanja u 2025., gdje je sudjelovalo više od 1 400 sudionika iz 39 zemalja, ovaj događaj vraća se i nudi niz tematskih pitch sesija, online B2B sastanaka i poslovnih razgovora usmjerenih na praktična rješenja za održivu i cirkularnu tranziciju gospodarstva.
Sudionici mogu sudjelovati u tematskim sesijama o inovacijama za urbane održive sustave, pametnu poljoprivredu uz korištenje AI i satelitskih podataka, digitalne alate za smanjenje emisija u prometu, rješenja za cirkularnu tekstilnu industriju, vodu i energetsku učinkovitost, te mnoge druge teme. Događanje omogućuje partnerstva između tražitelje rješenja, „solution seekers“ i davatelja, „solution providers“ kroz online B2B sastanke.
Sudjelovanje je besplatno, no potrebno se registrirati putem službene platforme i kreirati profil kako biste pristupili svim sesijama i mogućnostima umrežavanja.
Najvažniji detalji

Događaj: Sustainable Solutions Match 2026
Datum: 16. – 27. ožujka 2026.
Mjesto: online sastanci
Sektori: održivost i kružno gospodarstvo, inovativna tehnološka rješenja za okoliš, klimatski pametne i digitalne aplikacije, prirodom utemeljena rješenja, pametna poljoprivreda, održiva mobilnost, pametno upravljanje energijom, cirkularna tekstilna i ambalažna rješenja, rješenja za gospodarenje vodom, industrijska dekarbonizacija i drugi sektori održivog razvoja
Sudjelovanje: besplatno, uz registraciju na online platformi b2match (potrebno je kreirati profil za sudjelovanje i virtualno umrežavanje)
Poveznica za događaj: SustainableSolutionsMatch2026

Start-up Energy Transition Festival u Berlinu
2026-03-17 | Colosseum Berlin, Berlin, Njemačka
SET Tech Festival 2026 je deseto izdanje međunarodne platforme koja okuplja inovativne aktere u području energetike, klimatskih tehnologija i održivih rješenja. Održava se 17. ožujka 2026. u Berlinu, u organizaciji Start Up Energy Transition (SET), zajedničke inicijative koja povezuje start-upe, investitore, industrijske lidere i kreatore politika s ciljem poticanja globalne tranzicije prema održivoj energiji i klimatskim inovacijama.
Gospodarski susreti u Berlinu mjesto su za sudjelovanje u inspirativnim panelima i predavanjima vodećih stručnjaka iz energetskog i klimatskog sektora.
Sudionici mogu prisustvovati prezentacijama i pitch sesijama inovativnih start-upova iz područja tzv. čiste tehnologije, clean tech. Mogu uspostaviti međunarodne kontakte i potencijalne partnerstva s investitorima i predstavnicima iz industrije.
Događaj slavi deset godina doprinosa globalnoj energetskoj tranziciji i inovacijama.
SET Tech Festival kontinuirano njeguje snažnu međunarodnu zajednicu inovatora, s formatom koji potiče razmjenu znanja, partnerstva i razvoj rješenja koja oblikuju budućnost energetskih sustava.
Ukratko

Događaj: Start-up Energy Transition Tech Festival 2026
Datum: 17. ožujka 2026.
Mjesto: Colosseum Berlin, Berlin, Njemačka
Sektori: energija i klimatske tehnologije, čista energija, mobilnost, digitalne inovacije za net-zero budućnost, start-upovi i investicijski ekosustav
Sudjelovanje: ulaznice, uz opciju rane registracije, early bird dostupne na poveznici
Poveznica za događaj: set-tech-festival-2026

FINNO 2026 Regional Conference
2026-03-17 - 2026-03-19 | Hotel Vučko, Olimpijska 1, Jahorina, Bosna i Hercegovina
Pozivamo vas na sudjelovanje na FINNO 2026 Regional Conference, regionalnom događanju posvećenom inovacijama, financiranju i održivom razvoju. Konferencija je usmjerena na jačanje inovacijskog ekosustava jugoistočne Europe i Europske unije, s posebnim naglaskom na unapređenje pristupa financiranju, povezivanje poduzetnika s investitorima te poticanje konkretne i održive poslovne suradnje.
Konferencija će se održati od 17. do 19. ožujka 2026. godine u Hotel Vučko na Jahorina, Bosna i Hercegovina. Tijekom trodnevnog programa okupit će poduzetnike, predstavnike institucija, investitore i stručnjake iz regije i Europske unije, s ciljem stvaranja novih partnerstava i otvaranja prilika za financiranje inovativnih projekata.
U okviru programa, United Nations Industrial Development Organization (UNIDO) će, nakon provedenog postupka evaluacije prijava, osigurati financijsku potporu za šest odabranih poduzeća.
Financijska podrška UNIDO-a
UNIDO će odabranim poduzećima osigurati pokriće putnih troškova i troškova smještaja pod sljedećim uvjetima:

sudjelovanje jednog (1) predstavnika po poduzeću
dva (2) noćenja u jednokrevetnoj sobi (trošak smještaja UNIDO podmiruje izravno hotelu)
povrat putnih troškova nakon održanog događanja, uz dostavu odgovarajuće dokumentacije
preporuka organiziranog odnosno grupnog putovanja
putovanje isključivo automobilom
održavanje minimalno jednog unaprijed dogovorenog sastanka sa slovenskom tvrtkom

Tko se može prijaviti?
Prijaviti se mogu:

proizvodna i industrijska poduzeća iz svih sektora
poduzeća koja traže pristup financiranju, nova partnerstva ili međunarodnu vidljivost
mikro, mala i srednja poduzeća (MSP) te inovativna poduzeća spremna predstaviti svoja rješenja, tehnologije i kompetencije

Više informacija i prijave dostupne su putem službene platforme događanja:
https://www.b2match.com/e/finno-2026-regional-conference

International Health Day 2026 u Beču
2026-03-24 - 2026-03-25 | Beč, Austria, Beč, Austria
International Health Day 2026 međunarodna je konferencija i platforma za umrežavanje posvećena inovacijama u zdravstvenom sektoru, koja će se održati 24. i 25. ožujka 2026. u Beču. Događaj okuplja tvrtke, istraživačke institucije, zdravstvene stručnjake i međunarodne partnere s ciljem razmjene znanja, razvoja suradnje i jačanja međunarodne prisutnosti zdravstvenih inovacija.
Program događanja uključuje stručna predavanja, panel rasprave, radionice i organizirane B2B sastanke, kroz koje sudionici mogu uspostaviti kontakte s potencijalnim poslovnim partnerima, istraživačima i investitorima iz različitih zemalja.
Tematski fokus ovog izdanja događaja obuhvaća aktualne izazove i trendove u zdravstvenoj industriji, uključujući mentalno zdravlje, primjenu umjetne inteligencije u life sciences sektoru, digitalnu transformaciju i automatizaciju u proizvodnji farmaceutskih i medicinskih proizvoda te internacionalizaciju zdravstvenih start-upova i tvrtki.
Sudionici će imati priliku predstaviti svoje proizvode i inovacije, sudjelovati u organiziranim sastancima te proširiti međunarodnu mrežu kontakata. Događaj također pruža platformu za raspravu o izvoznim prilikama i izazovima u globalnom zdravstvenom sektoru te potiče suradnju između industrije, znanosti i javnog sektora.
International Health Day organiziraju Austrijska gospodarska komora (WKÖ), Advantage Austria i Enterprise Europe Network, s ciljem jačanja međunarodne suradnje i razvoja inovacija u zdravstvu.
Za više informacija možete se obratiti našem savjetniku u području zdravstva Nevenu Tamarutu na adresi e-pošte ntamarut@uniri.hr. Enterprise Europe Network Hrvatska potiče suradnju domaćih i međunarodnih dionika u sektoru zdravstva.
Sažetak

Događaj: International Health Day 2026
Datum: 24.–25. ožujka 2026.
Mjesto: Austrijska gospodarska komora (WKÖ), Wiedner Hauptstraße 63, Beč, Austrija
Sektori: zdravstvo i life sciences, digitalno zdravstvo, biomedicinska istraživanja, umjetna inteligencija u zdravstvu, farmacija i medicinska tehnologija, internacionalizacija zdravstvenih inovacija
Sudjelovanje: uz registraciju, konferencija uživo u Beču 24. ožujka uz online B2B sastanke 25. ožujka
Poveznica za događaj: healthdays.at

HTH Styria, međunarodni forum za biomedicinske znanosti
2026-03-25 - 2026-03-26 | Graz, Austria, Graz, Austria
Health Tech Hub Styria 2026 je međunarodni poslovno-inovacijski događaj koji povezuje stručnjake, istraživače, startupe, investitore i tvrtke iz područja zdravstvenih tehnologija i biomedicinskih znanosti, tzv. life sciences.
Tema ovogodišnjih gospodarskih susreta su “Waves & Wires – Connecting Minds, Machines and Medicine.” Graz ponovno postaje središte gdje se raspravlja o budućnosti zdravstvene industrije i integraciji tehnologije u medicini.
Dvodnevni program uključuje predavanja, panel rasprave, startup pitch sesije, izložbeni prostor Future Zone te strukturirane B2B sastanke, gdje sudionici mogu unaprijed dogovoriti poslovne razgovore i istražiti mogućnosti suradnje. Tijekom događaja fokus je na razmjeni ideja i poticanju međunarodne suradnje u inovativnim zdravstvenim rješenjima.
Forum je namijenjen širokom spektru sudionika, od startup tvrtki i istraživačkih organizacija do industrijskih partnera, investitora i zdravstvenih stručnjaka. Svi koji žele unaprijediti svoje poslovanje kroz tehnološke inovacije i partnerstva dobrodošli su na Health Tech Hub-u.
Sudjelovanje bez kotizacije
Hrvatska agencija za malo gospodarstvo, inovacije i investicije u sklopu Enterprise Europe Network sudjeluje u suorganizaciji HTH Styria. Poduzetnici, istraživači i drugi dionici iz Hrvatske koji bi htjeli osigurati sudjelovanje na gospodarskim susretima bez kotizacije slobodno se mogu obratiti na adresu e-pošte een@hamagbicro.hr.
Također, mali i srednji poduzetnici mogu ostvariti putni vaučer za odlazak u Graz. Više informacija objavljeno je na mrežnim stranicama HAMAG-BICRO-a.
Ukratko

Događaj: Health Tech Hub Styria 2026
Datum: – 26. ožujka 2026.
Mjesto: Medizinische Universität Graz, Neue Stiftingtalstraße 6, Graz, Austrija
Sektori: zdravstvene tehnologije, farmacija, eHealth, biomedicinska istraživanja, AI u zdravstvu, bioelektronika, neuroznanost, diagnostika, startupi i inovacije u zdravstvenoj industriji
Sudjelovanje: uz registraciju (moguće kotizacije za ulaz)
Poveznica za događaj: b2match.com/e/hthstyria2026
Poveznica za vaučer: hamag-bicro-vauceri-za-gospodarske-susrete-2026

Match Maker Albania 2
2026-03-26 | Tirana, Albanija
U organizaciji Albanian Investment Development Agency, AIDA, 26. ožujka 2026. u Tirani održava se međunarodno poslovno događanje Match Maker Albania 2.
Riječ je o sveobuhvatnoj networking i matchmaking platformi namijenjenoj povezivanju poduzeća, investitora, strateških partnera, predstavnika institucija te ključnih dionika iz javnog i privatnog sektora.
Cilj događanja
Događanje je usmjereno na poticanje konkretnih poslovnih suradnji, otvaranje novih investicijskih prilika i jačanje međusektorskih partnerstava kroz strukturirane B2B susrete i ciljano umrežavanje.
Sudionicima se pruža prilika za razmjenu ideja, kapitala, stručnosti i strateških perspektiva u profesionalnom i poticajnom okruženju.
Tematski fokus 2026.
Ovogodišnje izdanje usmjereno je na četiri strateška sektora:

Future Estate
Smart Agriculture
Digital Horizons
Power Next, Energy

Svaki sektor bit će predstavljen kroz tematski usmjerene sadržaje i prilagođene formate susreta, s naglaskom na aktualne tržišne prilike i budući razvoj.
B2B matchmaking platforma
Uskoro će biti aktivirana službena B2B matchmaking platforma putem koje će suorganizatori i partneri moći:

registrirati se
pozivati tvrtke na sudjelovanje
pružati podršku u izradi i optimizaciji profila
upravljati zahtjevima za sastanke unutar sustava

Detaljne upute i program događanja bit će dostupni po aktivaciji platforme.
Prijava
Zainteresirani sudionici mogu se registrirati putem obrasca
Ukratko
Događaj: Match Maker Albania 2Datum: 26. ožujka 2026.Mjesto: Kongresna palača, Pallati i Kongreseve, Bulevardi Dëshmorët e Kombit, Tirana, AlbanijaSektori: Future Estate, Smart Agriculture, Digital Horizons, Power Next, EnergySudjelovanje: uz prethodnu registraciju putem online obrasca

Radionica: Web stranica koja prodaje
2026-03-26 | STEP RI, Ul. Radmile Matejčić 1, Rijeka, Hrvatska
26. ožujka 2026. | 09:00 – 15:00 | STEP RI, uživoMaksimalno 15 polaznikaPrijave se otvaraju 12. ožujka
Kvalitetna struktura i sadržaj temelj su svake uspješne web stranice. Dizajn čini polovicu dojma, ali druga polovica uspjeha ovisi o jasnoći poruke, strukturi i strateški osmišljenom sadržaju.
Ova praktična radionica namijenjena je mikro i malim poduzetnicima koji žele izraditi web stranicu koja donosi konkretne rezultate.
Što vas očekuje?

definiranje cilja weba i idealnog klijenta
izrada strukture, sitemap i sekcija
pisanje ključnih dijelova sadržaja uz praktične primjere
korištenje AI alata za istraživanje potreba klijenata
pregled procesa suradnje s dizajnerima i programerima
pojašnjenje osnovnih tehničkih pojmova, domena, hosting, CMS

Polaznici odlaze s gotovom strukturom web stranice i razrađenim materijalima za izradu sadržaja.
Predavač: Tin Majetić, web strateg s iskustvom na više od 50 međunarodnih projekata i suosnivač Studija Prospektiv.
Više informacija i prijave dostupne su na službenoj stranici događanja.

Seminar: Utjecaj AI na organizaciju i rast poduzeća
2026-04-09 | STEP RI, Ul. Radmile Matejčić 1, Rijeka, Hrvatska
Umjetna inteligencija sve je prisutnija u poslovanju i značajno mijenja način na koji poduzeća organiziraju svoje procese i donose odluke. No, postavlja se pitanje – pomaže li AI stvarno rastu ili stvara nove izazove?
📅 Četvrtak, 9. travnja 2026.
⏰ 10:00 – 12:00
📍 STEP RI (uživo)
O radionici
Rast poduzeća nije samo pitanje tržišta, prodaje ili kapitala. Često ga ograničavaju i interni procesi, organizacija rada i donošenje odluka.
Ova edukacija fokusira se na razumijevanje organizacijskog rasta i uloge umjetne inteligencije u tom procesu, s naglaskom na to kako AI može biti alat, a ne prepreka.
Što možete očekivati
Polaznici će kroz radionicu:

steći uvid u to kako organizacija utječe na uspjeh poduzeća
razumjeti kako AI utječe na procese i donošenje odluka
vidjeti praktične primjere primjene AI alata (npr. ChatGPT)
prepoznati rizike prekomjernog oslanjanja na AI
naučiti gdje automatizacija ima smisla, a gdje ne

Sadržaj radionice
1. dio

Što zapravo ograničava rast organizacije
Kako organizacijski modeli utječu na razvoj poduzeća
Uloga AI u strukturi i procesima

2. dio

Praktična primjena AI u poslovanju
Prednosti i ograničenja korištenja AI
Donošenje odluka uz pomoć AI
Pitanja i odgovori

Za koga je radionica
Radionica je namijenjena vlasnicima, upraviteljima i zaposlenicima poduzeća koji žele bolje razumjeti kako AI utječe na poslovanje i organizacijski razvoj.
Predavači

Neven Tamarut
Ivan Marin

👉 Za više informacija:
https://www.step.uniri.hr/event/utjecaj-ai-na-organizaciju-i-rast-poduzeca/

Učite pametnije, ne teže - otkrijte nove načine učenja
2026-04-14 | Online
Želite li više naučiti o transferu tehnologije, mentoringu i coachingu ili drugim temama iz područja koje unaprjeđuju inovacijski ekosustav? Naučite osnove ili idite korak dalje s novim znanjem. Budite među prvim korisnicima i pridružite se radionici gdje ćemo vas uputiti kako možete pristupiti novim znanjima i dalje se razvijati.
Prijavite se putem sljedećeg linka na online radionicu koja će se održati 14. travnja 2026. od 10:00 do 11:00 sati u organizaciji Tere Tehnopolis.
IaaS4DR Learning Platform iaas4dr.eu. je platforma za kombinirano učenje koje objedinjuje online aktivnosti, praktične vježbe, studije slučaja i samostalno učenje. Poseban naglasak stavljen je na razmjenu znanja među regijama partnera i na stvaranje kvalitetnih formata učenja za različite ciljne skupine. Platforma je namijenjena širokom krugu korisnika, uključujući stručnjake za inovacije, mala i srednja poduzeća, javni sektor, studente, klastere i druge relevantne dionike.
Projekt IaaS4DR – Innovation as a Service for Danube Region usmjeren je na jačanje inovacija i prijenosa tehnologije u dunavskoj regiji. Posebno se fokusira na industrijska, ruralna i udaljena područja, gdje je podrška inovacijama manje razvijena. Cilj projekta je unaprijediti lokalne usluge potpore kroz jačanje organizacija koje pomažu poduzetnicima, inovatorima i razvoju novih tehnologija.
Projekt je podržan od strane Interreg Danube Region Programme, koji sufinancira Europska unija.
Link za prijavu na online radionicu o IaaS4DR Learning Platformi.
Za dodatne informacije javite se e-poštom na ured@tera.hr, telefonom na 031/251-000 ili osobno na adresu Trg Ljudevita Gaja 6, 31000 Osijek ili putem naše kontakt forme.

B2B razgovori u sklopu 27. Međunarodnog sajama gospodarstva 2026. u Mostaru
2026-04-15 - 2026-04-16 | Mostar, Mostar, Bosnia and Herzegovina
Hrvatska gospodarska komora sa INTERA Tehnološki park Mostar uz potporu Europske poduzetničke mreže, organizira B2B sastanke. Događanje se održava u sklopu sajma u Mostaru 15. i 16. travnja 2026. u pitanju je hibridni (onsite + online) tip događaja u kombinaciji poslovne konferencije i B2B razgovora.
Kratkom registracijom na B2B platformi možete izraditi poslovni profil te dogovoriti sastanak s interesantnim gospodarstvenicima. B2B susreti su jedinstvena prilika za pronalaženje dobavljača, kupaca ili partnera, za otvaranje novih poslovnih prilika u smislu prekogranične saradnje s Bosnom i Hercegovinom i međunarodnim sudionicima.
U fokusu su sljedeći sektori gospodarstva:

Građevinska industrija;
Auto industrija;
Elektro industrija;
Metalna industrija (proizvodnja i prerada metala);
Poljoprivreda i prehrambena industrija;
Drvna i kemijska industrija;
Telekomunikacije i tehnologija;
Bankarstvo i osiguranje;
Grafika i izdavaštvo itd.

Zašto sudjelovati?
B2B sastanci najučinkovitiji su način za pronalazak međunarodnih partnera.

Pronađite nove poslovne partnere i kupce iz zemalja regije i šire
Istražite nove tehnologije
Saznajte više o novim projektima i praksama

Sudjelovanje na B2B sastancima je besplatno, ali je registracija obavezna putem platforme. Sastanke možete organizirati prema vlastitim interesima i informacijama o potencijalnim poslovnim partnerima, prema unaprijed dogovorenim terminima.
Krajnji rok za registraciju sudionika, izradu poslovnog profila i rezervaciju termina B2B sastanaka je 14. travnja 2026. godine.
Za više informacija i registraciju OVDJE
